Петя Дубарова
Ноемврийски дни

chitanka.info

От жълтото сърце на есента

изтичат ветрове със хладна стъпка.

Избяга от морето радостта,

по-кротка от горчива морска тръпка.

Луната пребледнява като сол,

а въздухът парлив е от студено,

на моя бряг под пясъчния ствол

аз скътала съм лятото и мене.

Ноември ме сковава с есента,

която като студ в кръвта се стича,

но Май ще ми възвърне радостта.

Единствено тогава съм момиче!

2.11.1975 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.